Къэбэрдей-Балъкъэр Республикэм и Iэтащхьэ КIуэкIуэ К. В. Республикэм и Махуэм теухуа и хъуэхъу
Къэбэрдей-Балъкъэрым щыпсэухэу пщIэ зыхуэсщIхэ!
Си гум къыбгъэдэкIыу сынывохъуэхъу Республикэм и МахуэмкIэ!
ЛIэщIыгъуэ нэблагъэкIэ узэIэбэкIыж-мэ, Урысей Федерацэм хэту ди лъэпкъхэм къэралыгъуэ ягъуэтащ. Ар мыхьэнэшхуэ дыдэ зиIэ Iуэхуу хыхьащ ди тхыдэм, абы ди цIыхухэм я псэукIэм фIы и лъэныкъуэкIэ зыкъызэригъэзэнум, IэмалыщIэ дыдэхэр къытхузэIузых иджырей Къэбэрдей-Балъкъэрыр къызэрыунэхум и дамыгъэ хъуащ, ди лъэпкъхэм заужьынымкIэ — я анэдэлъхубзэхэр, хабзэхэр, зыми емыщхь я зэхэтыкIэхэр яхъумэжынымкIэ, езыхэм хабзэубзыху лэжьыгъэ ирагъэкIуэкIынымкIэ, политикэ, экономикэ, щэнхабзэ IэнатIэхэм я унафэ хуиту ящIыжынымкIэ — IэмалыщIэхэр къахузэIуихащ.
Нобэрей махуэшхуэр быдэу пыщIащ лIэщIыгъуэкIэрэ лъэпкъхэм къадекIуэкI зэкъуэтыныгъэм, зэныбжьэгъугъэмрэ зэгъусэу фIым хуэлэжьэнымрэ, ахэрщ лъэпкъ куэд щызэдэпсэу ди республикэр зэкъуэзыгъэувэр.
Ди нэхъыжьхэм Къэбэрдей-Балъкъэрым и тхыдэ гъуэгуанэр тхуагъэнщIащ къэхъукъащIэ телъыджэхэмкIэ, зауэмрэ лэжьыгъэ IэнатIэмрэ къыщагъэлъэгъуа лIыхъужьыгъэхэмкIэ, гъащIэм и лъэныкъуэ псоми къыщахьа ехъулIэныгъэхэмкIэ.
Дэ пщIэ хуэтщIын хуейщ дяпэ итахэм яхузэфIэкIахэм, а ехъулIэныгъэхэм яхуэфэщэн, Къэбэрдей-Балъкъэрыр нэхъри егъэфIэкIуэным, зэIузэпэщ щIыным, зегъэужьыным хуэгъэза IуэхухэмкIэ абыхэм пытщэну къыттохуэ.
АбыкIэ дэ жэуап щыдохь иджырей щIалэгъуалэми, къытщIэхъуэну щIэблэми я пащхьэм, ди республикэм зиужьыным, ар ухуэным зи гуащIэ, акъыл жан, фIэщхъуныгъэ хэзылъхьахэм я пащ-хьэм.
Республикэр ирогушхуэ пщIэ зыхуащI цIыхухэм, зи псалъэрэ зи Iуэхурэ зэтехуэу къэгъуэгурыкIуахэм — Хэку зауэшхуэм и лIыхъужьхэм, Лэжьыгъэм и ЛIыхъужьхэм, къэрал къулыкъущIэхэм, щIэныгъэлIхэм, усакIуэхэм, музыкантхэм, спортсменхэм, къэралми дунейми щыцIэрыIуэхэу ди щхьэр лъагэу дэзыгъэлъагъужхэм.
Апхуэдэ дыдэущ дэри дызэрыщытын хуейр. Ди цIыху зэчиифIэхэм, щIалэгъуалэм, ди IуэхущIапIэхэм я ехъулIэныгъэхэм, ди проектхэм я мыхьэнэм и фIыгъэкIэ Республикэм и цIэр тIэту.
Къэбэрдей-Балъкъэрыр нобэ и къэкIуэнум гушхуэныгъэ хэлъу пожьэ, унэтIыныгъэщIэхэм ехъулIэныгъэщIэхэр щызыIэригъэхьэным хуэгъэпсащ. ЩIыналъэм инвестицэхэр къешэлIэным, мэкъумэш IэнатIэм, промышленностым, туризмэм, социальнэ, транспорт инфрастуктурэм, бжыгъэр зи лъабжьэ технологиехэм иджырей проектхэр щыгъэзэщIэным хуэунэтIа Iуэхухэр щызэфIагъэкI. Ди жэрдэмхэри унафэхэри зыхуэгъэзар зыщ — цIыхухэм я зэIузэпэщыгъэр къызэгъэпэщынырщ, ахэр зыхуей хуэзэу гъэпсэунырщ.
Шэч къытесхьэркъым, дэ тщыщ дэтхэнэ зыри, и политикэ Iуэху еплъыкIэхэм, социальнэ статусым, зыщыщ лъэпкъым, зэрихьэ диным емылъытауэ, Къэбэр-дей-Балъкъэрыр зызыужьа, цIыхум и лэжьыгъэм пщIэшхуэ щыхуащI, ехъулIэныгъэхэр зи Iэпэгъу сабий узыншэхэр къыщыхъу, унагъуэ быдэхэр, насыпыфIэхэр зэрыс, нэхъыжьхэм пщIэ щыхуащI, гумащIэу щахущыт, къыщалъхуа щIыналъэмрэ къэзыухъуреихь дунеймрэ щыхуэсакъ, зызэхащIыкIыу, зызэщIагъакъуэу цIыхухэр щызэдэпсэу иджырей щIыналъэу щытыным зэрыщIэхъуэп-сым.
Быдэу си фIэщ мэхъу, дызэкъуэтмэ, дызэгурыIуэмэ, дызэдегугъумэ, дэ а мурадхэр зэрызэдгъэхъулIэфынур, фIыуэ тлъагъу ди Къэбэрдей-Балъкъэрыр нэхъри зэрытхуегъэфIэкIуэнур, абы зэрызедгъэужьыфынур.
МахуэшхуэмкIэ сынывохъуэхъу, си лъахэгъухэ!
Мамырыгъэ, насып, зэIузэпэщыгъэ фэри фи Iыхьлыхэми фиIэну си гуапэщ!
